Folketing
2010-10-29

Det lovforslag, som Folketinget nu skal arbejde med, er en konsekvens af, at der ved vedtagelsen af lov om folkekirkens økonomi, som trådte i kraft den 1. januar i år, opstod en utilsigtet fejl, som, hvis den ikke bliver rettet, vil betyde, at der ikke vil være hjemmel til, at gravstedskapitaler, som er indbetalt til stiftsmidlerne før den 1. januar 2007, kan blive udbetalt til de lokale kasser. Gravstedskapitalerne udbetales, når de hjemfalder. Og hvis Folketinget vedtager loven inden jul, vil der kunne finde udbetaling sted den 31. december i år, hvorved den utilsigtede virkning for menighedsrådene ophæves. Lovforslaget har været i høring hos de relevante parter, og samtlige høringssvar har været positive. Jeg skal på Venstres vegne anbefale lovforslaget til godkendelse og i øvrigt sige, at jeg faktisk føler, at ministeriet har udvist rettidig omhu ved at komme med forslaget nu.